**Høringsnotat – endring i forskrifter til lov 1. mars 2019 nr. 2 om register over reelle rettighetshavere**

Innhold

[1 Innledning 3](#_Toc176247332)

[2 Nærmere regler om tilgang til register over reelle rettighetshavere 4](#_Toc176247333)

[2.1 Innledning 4](#_Toc176247334)

[2.2 EØS-rett 4](#_Toc176247335)

[2.3 Departementets vurdering 7](#_Toc176247336)

[2.3.1 Overordnet 7](#_Toc176247337)

[2.3.2 Media 7](#_Toc176247338)

[2.3.3 Sivilsamfunnsorganisasjoner 8](#_Toc176247339)

[2.3.4 Høyere utdanningsinstitusjoner 9](#_Toc176247340)

[2.3.5 Felles tekniske krav for tilgang. Identifisering av tilgangsberettigede. Forholdet til forvaltningsloven 9](#_Toc176247341)

[2.3.6 Søk på fysiske personer (kryssøk) og uttrekk fra registeret. Tilgang til opplysninger om fødsels- og d-nummer 10](#_Toc176247342)

[3 Tilgang til opplysninger om uoverensstemmelser 11](#_Toc176247343)

[3.1 Innledning 11](#_Toc176247344)

[3.2 Gjeldende rett 12](#_Toc176247345)

[3.3 EØS-rett 12](#_Toc176247346)

[3.4 Departementets vurdering 13](#_Toc176247347)

[4 Maskinell innrapportering 14](#_Toc176247348)

[4.1 Innledning og gjeldende rett 14](#_Toc176247349)

[4.2 EØS-rett 14](#_Toc176247350)

[4.3 Departementets vurdering 14](#_Toc176247351)

[5 Sammenkobling av registre over reelle rettighetshavere på europeisk nivå 15](#_Toc176247352)

[5.1 Bakgrunn og gjeldende rett 15](#_Toc176247353)

[5.2 Nærmere om BORIS-forordningen 15](#_Toc176247354)

[5.3 Departementets vurdering 16](#_Toc176247355)

[6 Innfasing av registreringsplikten 16](#_Toc176247356)

[7 Korrigering av inkurier 16](#_Toc176247357)

[8 Økonomiske og administrative konsekvenser 17](#_Toc176247358)

[9 Utkast til forskriftsendringer 17](#_Toc176247359)

# Innledning

Regjeringen fremmet 5. april 2024 Prop. 74 LS (2023–2024), der det blant annet ble foreslått å gjøre endringer i lov om register over reelle rettighetshavere, se kapittel 7 i proposisjonen. Endringen gjaldt § 11 om innsyn i register over reelle rettighetshavere og var begrunnet i behovet for å kunne åpne gradvis opp for innsyn for ulike grupper, noe lovbestemmelsen ikke åpner for i dag. En slik endring er nødvendig som følge av en dom fra EU-domstolen (forente saker C-37/20 *WM* og C-601/20 *Sovim*) om innsyn i opplysninger om reelle rettighetshavere. Forslaget ble vedtatt av Stortinget 17. juni 2024 og sanksjonert i statsråd 25. juni. Lovendringen trer i kraft 1. oktober 2024.

For en nærmere omtale av lovendringen og bakgrunnen for den, herunder avgjørelsen fra EU-domstolen, viser departementet til Prop. 74 LS (2023–2024) punkt 7.1. Som det fremgår av proposisjonen, skal departementet følge opp lovendringene med forskriftsregler om blant annet innsyn i register over reelle rettighetshavere, se proposisjonens punkt 7.2.5. I tillegg til forslag til slike forskriftsregler, inneholder dette høringsnotatet også enkelte andre forslag som er aktualisert i arbeidet med å etablere registeret. I notatet her foreslås det derfor regler om:

* tilgang til registeret for rapporteringspliktige, media, sivilsamfunnsorganisasjoner og høyere utdanningsinstitusjoner, se punkt 2,
* justeringer i reglene om meldinger om uoverensstemmelser i registeret, herunder om hvem som har tilgang til visse opplysninger om meldingen, se punkt 3,
* maskinell innrapportering for enklere registrering av opplysninger i registeret, se punkt 4,
* inkorporasjon av forordning (EU) 2021/369 («BORIS-forordningen»), som gjelder sammenkobling av registre på EU-nivå, se punkt 5,
* lov-/regelteknisk innfasing av registreringsplikten, se punkt 6, og
* retting av en inkurie og terminologiske rettelser, se punkt 7.

EU har oppnådd enighet om en pakke med endringer i det europeiske antihvitvaskingsregelverket, noe som også ble nevnt i Prop. 74 LS (2023–2024), bl.a. i punkt 7.2.5. Rettsaktene ble publisert i EUs lovgivningspublikasjon («Official Journal») 19. juni 2024. Departementet ser i dette høringsnotatet hen til enkelte sider av det nye hvitvaskingsdirektivet (direktiv (EU) 2024/1640), men må på et senere tidspunkt komme tilbake til oppfølgingen av regelverkspakken som helhet. Dette innebærer blant annet at spørsmål om å endre definisjonen av reell rettighetshaver bør vurderes senere, siden regelverkspakken innebærer at reglene om å identifisere reelle rettighetshavere fastsettes i en forordning.

# Nærmere regler om tilgang til register over reelle rettighetshavere

## Innledning

Som nevnt i punkt 1, er lov om register over reelle rettighetshavere § 11 om tilgang til registeret vedtatt endret. Endringen som ble vedtatt på grunnlag av Prop. 74 LS (2023–2024), presiserer at rapporteringspliktige, media, sivilsamfunnsorganisasjoner og høyere utdanningsinstitusjoner skal ha tilgang til registeret, i tillegg til at det kan gis regler om tilgang for andre i forskrift. Det kan dessuten gis nærmere regler om hvilke opplysninger som gjøres tilgjengelige, hvem som skal gis tilgang, i hvilket omfang, for hvilke formål og på hvilken måte. Forskriften kan også gjøre unntak fra innsynsreglene.

I forbindelse med høringen av forslaget til endringer i loven § 11 ba departementet også om høringsinstansenes syn på hvilke grupper og aktører som burde gis tilgang til registeret. Resultatet av høringen var at lovforslaget omfattet tilgang for media, sivilsamfunnsorganisasjoner og høyere utdanningsinstitusjoner. Det ble i høringen gitt uttrykk for at det ikke var utelukket at også andre aktører etter hvert kunne få tilgang, om det var rettslig adgang til det. I høringsnotatet og proposisjonen ble det dessuten vist til at det pågikk forhandlinger om en pakke med endringer i EUs antihvitvaskingsregelverk, der kravene til tilgang til registre over reelle rettighetshavere var tema. Siden høringen av forslagene ble gjennomført og lovforslaget ble fremmet og behandlet, er det blitt klarere hvilke krav som ligger i den nye EU-pakken. Siden pakken må følges opp i et eget løp senere, går ikke dette høringsnotatet nærmere inn på avgrensningene i pakken.

## EØS-rett

Direktiv (EU) 2015/849 (hvitvaskingsdirektivet) artikkel 30 nr. 5 bokstav b bestemmer at rapporteringspliktige skal ha tilgang til opplysninger om reelle rettighetshavere bak juridiske enheter i register over reelle rettighetshavere, innenfor rammen av kundetiltak. Artikkel 31 nr. 4 bokstav b bestemmer det samme for truster og lignende juridiske arrangementer.

Før det ble endret av femte hvitvaskingsdirektiv (direktiv (EU) 2018/843) hadde hvitvaskingsdirektivet artikkel 30 nr. 5 bokstav c krav om at registeret for juridiske enheter skulle være tilgjengelig for alle personer eller organisasjoner som kunne dokumentere en berettiget interesse. Endringene med femte hvitvaskingsdirektiv innebar at innsyn for allmennheten i registeret ikke lenger skulle være betinget av en dokumentert, berettiget interesse, se endret artikkel 30 nr. 5 bokstav c. Som nevnt i punkt 1 over og beskrevet i Prop. 74 LS (2023–2024) punkt 7.1.2, er imidlertid femte hvitvaskingsdirektivs endring av artikkel 30 nr. 5 bokstav c gjort ugyldig i EU-domstolens avgjørelse i *Sovim*-saken.

For «truster» og lignende juridiske arrangementer var det ikke krav om innsyn for allmennheten. Med femte hvitvaskingsdirektiv ble det innført regler om innsyn for allmennheten i registre over reelle rettighetshavere for truster og lignende juridiske arrangementer, se endret artikkel 31 nr. 4 bokstav c og d. Bokstav c stiller krav om innsyn for enhver fysisk eller juridisk person som kan dokumentere en berettiget interesse, mens bokstav d gir rett til innsyn i forbindelse med en trust eller lignende juridisk arrangement som innehar eller eier en kontrollerende andel i en juridisk enhet, herunder kontroll på annen måte.

Femte hvitvaskingsdirektiv bestemmer også at innsyn i registre over reelle rettighetshavere kan betinges av innlogging og betaling av et gebyr. Størrelsen på gebyret skal ikke overstige administrasjonskostnadene ved å gjøre opplysningene tilgjengelige, inkludert kostnader til vedlikehold og utvikling av registeret, se endret artikkel 30 nr. 5a og artikkel 31 nr. 4a.

Som nevnt i punkt 1 over, er det i EU oppnådd enighet om en pakke med endringer i antihvitvaskingsregelverket, herunder et nytt sjette hvitvaskingsdirektiv (direktiv (EU) 2024/1640) med blant annet krav til tilgang til opplysninger i registre over reelle rettighetshavere. Selv om høringsnotatet her ikke følger opp pakken hva gjelder krav til registre over reelle rettighetshavere, er det etter departementets vurdering nyttig å se hen til disse antatt fremtidige EØS-kravene, slik at kommende endringer i registeret som følge av pakken blir så få som mulig. Høringsnotatet her er avgrenset til å gjelde innsyn for de aktørene som nå er gitt lovfestet tilgang til register over reelle rettighetshavere, og det er derfor bare de delene av det nye direktivet som det redegjøres for her.

I det sjette hvitvaskingsdirektivet er kravene til tilgang til opplysninger om reelle rettighetshavere for andre enn offentlige myndigheter og rapporteringspliktige gitt i artikkel 12. Vi redegjør her ikke for tilgangskravene i sin helhet, men når det gjelder tilgangen for media, sivilsamfunnsorganisasjoner og høyere utdanningsinstitusjoner, er disse avgrenset slik i direktivet, se artikkel 12 nr. 2 bokstav a og b (engelsk versjon):

«(a) persons acting for the purpose of journalism, reporting or any other form of expression in the media, that are connected with the prevention or combating of money laundering, its predicate offences or terrorist financing;

(b) civil society organisations, including non-governmental organisations and academia, that are connected with the prevention or combating of money laundering, its predicate offences or terrorist financing;»

Videre er det krav til hvilken informasjon det skal gis tilgang til, og hvordan denne skal gis, se artikkel 12 nr. 1:

«1. Member States shall ensure that any natural or legal person that can demonstrate a legitimate interest in relation to the prevention and combating of money laundering, its predicate offences and terrorist financing has access to the following information on beneficial owners of legal entities and legal arrangements held in the interconnected central registers referred to in Article 10, without alerting the entity or arrangement concerned:

(a) the name;

(b) the month and year of birth;

(c) the country of residence and nationality or nationalities of the beneficial owner;

(d) for beneficial owners of legal entities, the nature and extent of the beneficial interest held;

(e) for beneficial owners of express trusts or similar legal arrangements, the nature of their beneficial ownership.

In addition to the information referred to in the first subparagraph, Member States shall ensure that any natural or legal persons referred to in points (a), (b) and (e) of paragraph 2 has also access to the following information:

(a) historical data on the beneficial ownership information of the legal entity or arrangement, including of legal entities or legal arrangements that have been dissolved or ceased to exist in the preceding five years;

(b) a description of the control or ownership structure.

Access pursuant to this paragraph shall be granted through electronic means. However, Member States shall ensure that persons who can demonstrate a legitimate interest are also able to access the information in other formats if they are unable to use electronic means.»

Etter artikkel 12 nr. 4 første ledd er det bestemt at registrene over reelle rettighetshavere skal føre oversikt («keep records») over hvem som har fått tilgang til registrene, og skal kunne utlevere informasjon om det til reelle rettighetshavere, jf. personvernforordningen artikkel 15 nr. 1 bokstav c. Det er bestemt at når media og sivilsamfunnsorganisasjoner får tilgang til registeret, skal ikke utleveringen til reelle rettighetshavere kunne identifisere den personen eller sivilsamfunnsorganisasjonen som har sjekket registeret, se artikkel 12 nr. 4 annet ledd. Reelle rettighetshavere skal imidlertid få informasjon om funksjonen eller yrket til personene som har sjekket registeret, se artikkel 12 nr. 4 fjerde ledd.

Sjette hvitvaskingsdirektiv artikkel 13 angir prosedyrene for å verifisere at personer med berettiget interesse skal få tilgang til registeret. Registeret skal gjennomføre tiltak for å verifisere eksistensen av en berettiget interesse, der det skal sees hen til funksjonen eller yrket til søkeren og, med unntak av media og sivilsamfunnsorganisasjoner, en form for tilknytning til de konkrete juridiske enhetene eller juridiske arrangementene hvis informasjon det bes om, se artikkel 13 nr. 2. Registrene skal kunne ha mekanismer for gjentatt tilgang til registeret for personer med berettiget tilgang til registeret i kraft av sin funksjon eller sitt yrke, uten at funksjonen eller yrket må vurderes hver gang det gis tilgang til registeret. Samtidig skal registrene kunne verifisere funksjonen eller yrket iblant («from time-to-time»), men verifiseringen skal ikke skje tidligere enn ett år etter tilgang er gitt, om ikke registerfører har rimelig grunn til å tro at den berettigete interessen ikke lenger er til stede, se nr. 10. Videre skal personer som er gitt tilgang til registeret notifisere registerfører om endringer som kan medføre bortfall av den berettigete interessen, herunder endringer i vedkommendes funksjon eller yrke, se nr. 11.

Sjette hvitvaskingsdirektiv artikkel 13 nr. 4 bestemmer at det skal gjennomføres en identitetsbekreftelse av søker når denne gis tilgang til registeret. Bruk av elektroniske metoder etter eIDAS-forordningen (forordning (EU) 910/2014) nevnes som en mulighet.

Det nye direktivet stiller dessuten krav om saksbehandlingstid i forbindelse med søknader om å få tilgang til registeret, der maksimal responstid er tolv dager, se artikkel 13 nr. 6. Det er også gitt regler om hva som kan være tillatte avslagsgrunner og prosedyrer for informasjonsinnhenting fra registerfører før søknader kan avslås, avhengig av avslagsgrunnlaget. Avslag skal begrunnes, og det skal opplyses om klagemuligheter, se artikkel 13 nr. 7 og 8. Registerfører skal kunne tilbakekalle tilgang til registeret om avslagsgrunner gjør seg gjeldende, se nr. 8 annet ledd.

## Departementets vurdering

### Overordnet

Departementet foreslår nærmere forskriftsregler om innsyn i register over reelle rettighetshavere, se vedlagte utkast til endring i forskrift til lov om register over reelle rettighetshavere. Forslagene gjelder for det første hvilke aktører som anses å utgjøre media, sivilsamfunnsorganisasjoner og høyere utdanningsinstitusjoner, jf. avsnitt 2.3.1-4 nedenfor. Videre gis det i avsnitt 2.3.5 en redegjørelse for hvordan innsyn i praksis er tenkt i det nye registeret, som ikke fremgår av lov- eller forskriftsregler, og det foreslås nødvendige regler om at de som skal ha tilgang til registeret, forutsettes å tilpasse seg registerførers (Brønnøysundregistrene) tekniske løsninger. Forslagene om innsyn for alle aktører (inkludert offentlige myndigheter og rapporteringspliktige etter hvitvaskingsloven) må leses i lys av avsnitt 2.3.5. I avsnitt 2.3.6 redegjør departementet for hvordan oppslag i registeret vil fungere, der det også foreslås at søk på fysiske personer bare kan gjøres av offentlige myndigheter. I samme avsnitt foreslås det å gi alle rapporteringspliktige tilgang til opplysninger om fødsels- og d-nummer.

Som nevnt over, tas det ikke her stilling til alle nye og endrede krav til registre over reelle rettighetshavere i EUs nye pakke med hvitvaskingsregelverk. Dette innebærer blant annet at dagens avgrensning av hvilke offentlige myndigheter som skal ha tilgang til registeret, ikke blir vurdert på nytt. Også dette kan det være naturlig å se på i forbindelse med gjennomføringen av den nye pakken.

### Media

Når det gjelder avgrensningen av *media*, foreslår departementet, slik enkelte høringsinstanser var inne på i forbindelse med høringen av endringene i lov om register over reelle rettighetshavere § 11, å vise til medieansvarsloven (lov 29. mai 2020 nr. 29 om redaksjonell uavhengighet og ansvar i redaktørstyrte journalistiske medier). I medieansvarsloven § 2 er det referert til «medier som driver regelmessig journalistisk produksjon og publisering av nyheter, aktualitetsstoff, samfunnsdebatt eller annet innhold av allmenn interesse». Departementet mener det gir god sammenheng i regelverket om forskriften til lov om register over reelle rettighetshavere kan henvise hit.

Brønnøysundregistrene har behov for klare kriterier for enkelt å kunne behandle henvendelser om tilgang til registeret. Departementet antar at det i stor grad kan tas utgangspunkt i registrerte opplysninger om næringskoder o.l., eventuelt at det ses hen til om de som tar kontakt, er medlem av Norsk Presseforbund.

### Sivilsamfunnsorganisasjoner

Også for sivilsamfunnsorganisasjoner vil Brønnøysundregistrene ha behov for klare kriterier for enkelt å kunne behandle henvendelser om tilgang til registeret. Departementet er ikke kjent med at sivilsamfunnsorganisasjoner er entydig definert, men nærings-/sektorkoder for «ideelle organisasjoner» fremstår som en hensiktsmessig avgrensning. Samtidig er ikke tilgangen til registeret tiltenkt alle ideelle organisasjoner. Etter departementets vurdering bør det knyttes en form for krav om relevans for organisasjonens arbeid eller formål å få tilgang til registeret. I både *Sovim*-avgjørelsen og hvitvaskingsdirektivet er det trukket frem at det er organisasjoner som arbeider med hvitvasking, terrorfinansiering og tilknyttet kriminalitet, som skal ha tilgang. Det norske registeret over reelle rettighetshavere har ikke hatt et tilsvarende begrenset formål. I Prop. 109 L (2017–2018), der forslag til loven om registeret ble fremmet, ble formålet med registeret beskrevet slik, se punkt 4.6:

«Departementet foreslår at lovens formål er å legge til rette for myndighetenes, rapporteringspliktiges og allmennhetens tilgang til oppdaterte, korrekte og tilstrekkelige opplysninger om reelle rettighetshavere. Departementet viser til at tilgang på slike opplysninger i alminnelighet er ansett å være sentrale i arbeidet mot skattekriminalitet, korrupsjon og hvitvasking. I Norge er det de senere årene blitt fremhevet gjentatte ganger at ulike former for misbruk av selskapsstrukturer og selskapsformer er på fremvekst innenfor blant annet arbeidslivskriminalitet. Opplysningene kan også være relevante ved vurderinger av hensynet til nasjonal sikkerhet. I tillegg kan innsyn i eierskaps- og kontrollspørsmål generelt bidra til et mer effektivt og omstillingsdyktig kapitalmarked.»

Etter departementets vurdering vil det være naturlig at avgrensningen av sivilsamfunns­organisasjoners tilgang etter forskriften knyttes til disse angitte formålene. Departementet foreslår derfor at sivilsamfunns­organisasjoner forstås slik at det omfatter ideelle organisasjoner som har som formål å arbeide med forebyggelse og bekjempelse av misbruk av selskapsstrukturer. Formålet må ikke være det eneste formålet organisasjonen har, og formuleringen av formålet trenger ikke være eksplisitt – ulike generelle formuleringer knyttet til f.eks. kriminalitetsforebygging eller skatteunndragelser vil klart også kunne innbefatte spørsmål om hvordan selskaper misbrukes til slik kriminalitet. Departementet legger til grunn at en slik avgrensning vil fange opp de mest aktuelle tilfellene. I forbindelse med at endringer i registeret uansett må vurderes som følge av den nye hvitvaskingspakken fra EU, vil det imidlertid være anledning til å vurdere den konkrete avgrensningen nærmere på et senere tidspunkt.

### Høyere utdanningsinstitusjoner

Med høyere utdanningsinstitusjoner menes universiteter og høyskoler, slik dette er avgrenset i universitets- og høyskoleloven (lov 1. april 2005 nr. 15 om universiteter og høyskoler, som ble avløst av lov 8. mars 2024 nr. 9 om universiteter og høyskoler fra 1. august 2024). Departementet foreslår å henvise til lovens bestemmelse om virkeområde, se § 1-2.

### Felles tekniske krav for tilgang. Identifisering av tilgangsberettigede. Forholdet til forvaltningsloven

Brønnøysundregistrenes tekniske løsninger for registeret innebærer at tilgangen til registeret, inntil videre, i praksis skal skje gjennom særskilte tekniske grensesnitt, også kalt tilgangsstyrte API-er («application programming interface»). Bruk av disse tekniske løsningene er en forutsetning for alle aktørene som skal ha tilgang til registeret – både offentlige myndigheter, rapporteringspliktige, media, sivilsamfunnsorganisasjoner og høyere utdanningsinstitusjoner.

For å få tilgang må aktørene henvende seg til Brønnøysundregistrene og oppgi nødvendige opplysninger, det vil si organisasjons­nummer, kontaktperson og grunnlag for hvorfor vedkommende skal ha tilgang. Brønnøysundregistrene skal med utgangspunkt i opplysningene vurdere om en aktør skal gis tilgang. Deretter tildeles tilgangen til registeret gjennom den såkalte Maskinporten. Foruten Brønnøysundregistrenes tildeling av tilgang i Maskinporten, vil uthenting av informasjon fra registeret forutsette at aktørene som skal ha tilgang til opplysningene, sørger for tekniske tilpasninger for å administrere tilgangen de gis. Departementet foreslår at det i forskriften spesifiseres at tilgang forutsetter at aktørene tilpasser seg Brønnøysundregistrene tekniske løsninger, se forslag til § 3-11 nytt femte ledd. Dette innebærer at tilgang ikke gis utenfor disse tekniske løsningene (med unntak av løsningen for tilgang til opplysninger for registrerte reelle rettighetshavere selv).

For rapporteringspliktiges del forutsetter departementet at Brønnøysundregistrene sørger for å kunne identifisere disse, eksempelvis i samarbeid med tilsynsmyndighetene for de rapporteringspliktige. Ellers antar departementet at opplysninger i f.eks. Enhetsregisteret om bransje-/næringskoder kan bidra til å identifisere relevante aktører.

Brønnøysundregistrenes rolle i å identifisere og vurdere hvem som skal ha tilgang til registeret, er viktig for å opprettholde konfidensialiteten til registeret. Samtidig er registerfører ikke tiltenkt rollen som en «autoritativ kilde» eller myndighet til å beslutte at en aktør er innenfor definisjonene som listet opp i forskriften. For eksempel vil det ikke være opp til Brønnøysundregistrene å avgjøre om en aktør er omfattet av medieansvarsloven eller universitets- og høyskoleloven.

Etter departementets vurdering bør det i utgangspunktet være tilstrekkelig at aktører som hevder å være berettiget til å få tilgang til registeret, avgir en erklæring som bekrefter at de er berettiget til å få tilgang. For eksempel vil det for sivilsamfunnsorganisasjoners vedkommende kunne være tilstrekkelig å bekrefte at organisasjonen er en ideell organisasjon som har som formål å arbeide med problemstillinger relatert til misbruk av selskapsstrukturer. Å gi uriktige opplysninger i denne erklæringen antar departementet vil utgjøre brudd på straffeloven § 221 om uriktig forklaring til offentlig myndighet, noe som kan bidra til å motvirke forsøk på uberettiget tilgang. Sammen med organisasjonsnummer og tilhørende informasjon om sektor- og næringskoder og ev. medlemskap i f.eks. Norsk presseforbund, som uansett er nødvendig for å administrere tilgangen til registeret, jf. redegjørelsen over, antar departementet at erklæringen gir Brønnøysundregistrene tilstrekkelig informasjon til å administrere tilgang til registeret på en ressurseffektiv måte.

En problemstilling som reises i forbindelse med identifisering av tilgangsberettigede, er om Brønnøysundregistrenes administrering av tilgang til registeret skal anses som forberedelse og avgjørelse av enkeltvedtak, jf. forvaltningsloven § 2 bokstav b. Dette får betydning for bl.a. spørsmål om klagerett i tilfeller der aktører får beskjed om at de ikke tilfredsstiller forutsetningene for å få tilgang.

Retten til tilgang til registeret beror på kriteriene i forskriften, og for media og høyere utdanningsinstitusjoner er det som nevnt ikke Brønnøysundregistrene som avgjør om en aktør er omfattet av medieansvarsloven eller universitets- og høyskoleloven og dermed skal ha tilgang til registeret. For sivilsamfunnsorganisasjoner vil Brønnøysundregistrene kunne ta utgangspunkt i erklæringen omtalt over, samtidig som også opplysninger i Enhetsregisteret kan gi informasjon bl.a. om organisasjonen er en ideell organisasjon. Brønnøysundregistrenes rolle vil derfor i hovedsak være begrenset til å vurdere om de nødvendige tekniske tilpasningene er til stede. Avgjørelsen om slik tilgang vil ikke ha noen endelig rettslig virkning i form av å fastsette rettigheter eller plikter på individuell basis, jf. forvaltningsloven § 2 bokstav b jf. bokstav a, og det antas på denne bakgrunn at den ikke skal anses som enkeltvedtak etter forvaltningsloven.

### Søk på fysiske personer (kryssøk) og uttrekk fra registeret. Tilgang til opplysninger om fødsels- og d-nummer

Brønnøysundregistrenes tekniske løsning for tilgang til registeret er basert på oppslag i registeret gjennom søk på organisasjonsnummer. Det betyr at de som får tilgang til registeret, finner informasjon om de reelle rettighetshaverne til juridiske personer gjennom å søke opp den juridiske personen ved hjelp av organisasjonsnummer. Slik departementet forstår det, er det teknisk mulig for aktørene som får tilgang til registeret, å utvikle en løsning for søk på juridiske personers navn.

I den tekniske løsningen er det også mulig å legge til rette for oppslag på fysiske personers fødselsnummer eller d-nummer, i tillegg til at løsningen gir mulighet for uttrekk av hele registeret. I praksis kan det medføre at den som får uttrekket, selv kan sortere informasjonen slik at det blir mulig å få oversikt over alle registreringspliktige der en gitt fysisk person er registrert i en posisjon som reell rettighetshaver (kryssøk). Løsningen åpner ikke for delvis uttrekk fra registeret. Etter departementets vurdering bør en slik mulighet til å gjøre oppslag på fysiske personers fødsels- eller d-nummer og kryssøk på det nåværende tidspunktet avgrenses til offentlige myndigheter. Å åpne for samlede uttrekk av registerinformasjonen for alle som skal ha tilgang til registeret, er verken påkrevd etter gjeldende hvitvaskingsdirektiv eller det nylig vedtatte sjette hvitvaskingsdirektiv. Slik departementet forstår det, bygger blant annet sammenkoblingen av registre over reelle rettighetshavere på europeisk nivå (BORIS), se punkt 5, på at det bare er offentlige myndigheter som kan gjøre søk på fysiske personer. Departementet ser også hen til EU-domstolens vurderinger i *Sovim*-avgjørelsen. På det nåværende tidspunktet er departementet derfor ikke trygg på at det er tilstrekkelig grunnlag for å gi tilgang til samlet uttrekk av register over reelle rettighetshavere, og dermed søkbarhet på fysiske personer, for andre enn offentlige myndigheter. Departementet understreker at dette kan vurderes på et senere tidspunkt, særlig i lys av øvrige endringer som kan bli nødvendige som ledd i å gjennomføre den nye antihvitvaskingspakken.

Departementet viser til forslaget til § 3-11 nytt femte ledd annet punktum.

Når det gjelder *tilgang* til opplysninger om fødsels- og d-nummer, som ikke handler om *søkbarhet* på fødsels- og d-nummer, foreslår departementet enkelte endringer. Etter innspill fra særlig eiendomsmeglingsbransjen, se Prop. 74 LS (2023–2024) punkt 7.2.4, foreslår departementet at alle rapporteringspliktige etter hvitvaskingsloven får tilgang til opplysninger om fødsels- og d-nummer. Sistnevnte medfører også en konsekvensendring i reglene om tilgang til opplysninger som ellers skal være skjermet, se forslagene til endringer i forskriften § 3-9.

# Tilgang til opplysninger om uoverensstemmelser

## Innledning

Forskrift til lov om register over reelle rettighetshavere § 3-10 gir regler om meldeplikt for rapporteringspliktige og offentlige myndigheter i tilfeller der de avdekker uoverensstemmelser i registeret. Dette gjelder når det er registrert opplysninger om personer som ikke innehar posisjoner i registreringspliktige, jf. forskriften § 2-1 første ledd eller § 2-2, og når det ikke er registrert opplysninger om personer som innehar posisjoner nevnt i forskriften § 2-1 første ledd eller § 2-2. Bestemmelsen om tilgang til opplysningene om slike meldinger om uoverensstemmelser henviser i dag til «enhver» og må derfor konsekvensendres. Brønnøysundregistrene har videre gitt uttrykk for at det er uklart hvilke opplysninger registreringspliktige skal ha tilgang til om slike meldinger. I tillegg har departementet mottatt innspill om at tilgang til opplysninger om hvem som har meldt fra, bør vurderes på nytt som følge av taushetsplikten som gjelder for rapporteringspliktige. Det foreslås derfor enkelte endringer i reglene om tilgang til opplysninger om meldinger om uoverensstemmelser.

Departementet er for øvrig kjent med ønsket fra bl.a. Finans Norge og Regnskap Norge om å endre denne bestemmelsen eller hvitvaskingsloven for å gjøre avgrensningene av reelle rettighetshavere enklere å forholde seg til. Departementet mener dette bør sees på i et bredere perspektiv i forbindelse med gjennomføring av EUs nye hvitvaskingspakke, og går derfor ikke nærmere inn på dette nå.

## Gjeldende rett

Forskrift til lov om register over reelle rettighetshavere § 3-10 tredje og fjerde ledd lyder slik:

«(3) Opplysninger om at det er meldt fra, skal være tilgjengelig for enhver når meldingen ikke er fulgt opp innen fristen i fjerde ledd. Tilgang til selve meldingen, hvem som har meldt fra, tidspunktet for meldingen og opplysninger om påståtte reelle rettighetshavere skal bare være tilgjengelige for offentlige myndigheter og rapporteringspliktige. Når meldingen er blitt fulgt opp, skal opplysninger om at det er meldt fra ikke lenger være tilgjengelig for allmennheten. Offentlige myndigheter og rapporteringspliktige skal ha tilgang til meldinger også etter at de er fulgt opp.

(4) Registerfører skal pålegge registreringspliktig å korrigere opplysninger om reelle rettighetshavere. Registreringspliktig skal gis frist på tre uker til å bekrefte eller endre opplysningene i registeret. Ved utløpet av fristen kan det ilegges tvangsmulkt, jf. lov om register over reelle rettighetshavere § 14 og forskriften her § 5-1.»

## EØS-rett

Hvitvaskingsdirektivet artikkel 30 nr. 4 lyder slik, etter endringer i femte hvitvaskingsdirektiv:

«4. Medlemsstatene skal kreve at opplysningene som oppbevares i det sentrale registeret nevnt i nr. 3, er tilstrekkelige, korrekte og oppdaterte, og skal innføre ordninger for å oppnå dette. Disse ordningene skal omfatte krav om at de ansvarlige enhetene og — i den utstrekning det er relevant og ikke griper unødvendig inn i deres funksjoner — vedkommende myndigheter skal rapportere eventuelle avvik de finner mellom de opplysningene om reelle eiere som er tilgjengelige i de sentrale registrene, og de opplysningene om reelle eiere som de har tilgjengelig. Når det rapporteres om avvik, skal medlemsstatene sikre at det iverksettes hensiktsmessige tiltak for å korrigere avvikene så snart som mulig, og i mellomtiden, dersom det er hensiktsmessig, føre en egen merknad inn i det sentrale registeret.»

Hvitvaskingsdirektivet artikkel 31 nr. 5 lyder slik, etter endringer i femte hvitvaskingsdirektiv:

«5. Medlemsstatene skal kreve at opplysningene som oppbevares i det sentrale registeret nevnt i nr. 3a, er tilstrekkelige, korrekte og oppdaterte, og skal innføre ordninger for å oppnå dette. Disse ordningene skal omfatte krav om at de ansvarlige enhetene og — i den utstrekning det er relevant og ikke griper unødvendig inn i deres funksjoner — vedkommende myndigheter skal rapportere eventuelle avvik de finner mellom de opplysningene om reelle eiere som er tilgjengelige i de sentrale registrene, og de opplysningene om reelle eiere som de har tilgjengelig. Når det rapporteres om avvik, skal medlemsstatene sikre at det iverksettes hensiktsmessige tiltak for å korrigere avvikene så snart som mulig, og om det er hensiktsmessig, i mellomtiden føre en egen merknad inn i det sentrale registeret.»

I den nye antihvitvaskingspakken er lignende krav til rapportering om uoverensstemmelser inkludert i henholdsvis forordning (EU) 2024/1624 artikkel 24 for rapporteringspliktige og direktiv (EU) 2024/1640 (sjette hvitvaskingsdirektiv) artikkel 10 nr. 7. Krav til inkludering av informasjon om slik rapportering i registeret fremgår av sjette hvitvaskingsdirektiv artikkel 10 nr. 10. Kravene synes å tilsvare de som fremgår av femte hvitvaskingsdirektiv, jf. over.

## Departementets vurdering

Departementet foreslår enkelte endringer i bestemmelsen om tilgang til opplysninger om meldinger om uoverensstemmelser. For det første foreslås det en nødvendig konsekvens­endring av bestemmelsen som følge av at «enhver» ikke lenger skal ha lovbestemt tilgang til registeret, jf. endringene i lov om register over reelle rettighetshavere § 11. For det andre foreslås det en justering av regelen om tilgang til opplysning om hvem som har meldt fra om feil, for å unngå uklarhet om forholdet til lovbestemt taushetsplikt. For det tredje foreslås det en klargjøring av at registreringspliktige selv skal ha tilgang til varselet mv.

Som det fremgår over, refererer forskriften § 3-10 tredje ledd i dag til «enhver» og «allmennheten». Departementet foreslår at alle som skal ha tilgang til registeret, får tilgang til opplysninger om at det er meldt fra, se forslag til endringer i § 3-10 tredje ledd første punktum.

Videre foreslår departementet endringer i hvem det er som uttrykkelig skal ha tilgang til opplysninger om selve meldingen, hvem som har meldt fra, tidspunktet for meldingen og opplysninger om påståtte reelle rettighetshavere. Bakgrunnen for dette er dels at Finans Norge har stilt spørsmål ved forholdet mellom reglene i forskriften § 3-10 og regler om taushetsplikt i finansforetaksloven § 16-2, og dels at Brønnøysundregistrene har bemerket at det kan fremstå noe uklart nøyaktig hva det er registreringspliktige selv skal ha tilgang til.

Departementet deler Finans Norges vurdering av at det kan være noe usikkert om det bør gis tilgang til opplysninger om hvem det er som rapportert om feil til andre rapporteringspliktige i lys av reglene om taushetsplikt i sektorregelverket. På den annen side er det relevant for de offentlige myndighetene som etter forskriften § 3-11 skal ha tilgang til registerets opplysninger om fødsels- og d-nummer, å vite hvilke rapporteringspliktige de skal kontakte for å få nærmere informasjon om bakgrunnen for uoverensstemmelsen.

I lys av dette foreslår departementet at tilgang til opplysninger om hvem det er som har meldt fra om uoverensstemmelser, begrenses til offentlige myndigheter nevnt i forskriften § 3-11, i tillegg til registreringspliktig selv. Som nevnt har Brønnøysundregistrene tatt opp spørsmålet om det er tilstrekkelig klart at registreringspliktige selv skal ha tilgang til nødvendige opplysninger for å følge opp et varsel. Departementet viser til at en slik tilgang er forutsatt i bestemmelsens fjerde ledd, men departementet antar at dette kan gjøres klarere. Departementet viser til forslagene til endringer i § 3-10 tredje ledd annet og tredje punktum i punkt 9.

Departementet bemerker at det ikke kan utelukkes at den nye hvitvaskingspakken vil gjøre det nødvendig med ytterligere endringer i disse reglene på et senere tidspunkt, men ser ikke behov for å gå nærmere inn på dette nå.

# Maskinell innrapportering

## Innledning og gjeldende rett

Brønnøysundregistrene har henvendt seg til Finansdepartementet med spørsmål om mulighetene for å bruke såkalt maskinell innrapportering til registrering av opplysninger om reelle rettighetshavere. Dette vil kunne gjøre det mulig å registrere opplysninger i registeret via såkalte fagsystem, som er elektroniske systemer som ivaretar særskilte funksjoner – i denne sammenhengen for rapportering av data til myndighetene.

Maskinell innrapportering kan skje med eller uten forhåndsutfylling av informasjon som allerede er registrert i registeret. Fordelene ved maskinell innrapportering er antatt å være klart større dersom slik forhåndsutfylling er en mulighet, blant annet fordi registreringspliktige ikke vil måtte registrere alle opplysninger om reelle rettighetshavere hver gang det skjer endringer. Det å få opplysningene forhåndsutfylt fra registeret kan innebære en form for avgivelse eller utlevering av opplysninger fra registeret.

Siden reglene om tilgang til register over reelle rettighetshavere er foreslått endret, er det et spørsmål om det er behov for en særskilt adgang til å utlevere opplysninger fra registeret i forbindelse med maskinell innrapportering. En slik særskilt adgang finnes ikke i dag, men lov om register over reelle rettighetshavere § 11 hjemler avgivelse av opplysninger.

## EØS-rett

Departementet er ikke kjent med at hvitvaskingsdirektivet legger føringer for adgangen til å gi mulighet for maskinell innrapportering, utover generelle krav til behandling av personopplysninger.

## Departementets vurdering

Registrering og utlevering av opplysninger om reelle rettighetshavere innebærer behandling av personopplysninger, som må skje i samsvar med generelle regler om behandling av personopplysninger.

Slik departementet forstår det, kan det ved maskinell innrapportering som innebærer forhåndsutfylling av registreringsmeldinger, overføres personopplysninger fra register over reelle rettighetshavere til fagsystemet, eventuelt til registreringspliktig gjennom sin bruk av et fagsystem. For å avskjære eventuell tvil om det er tilstrekkelig behandlingsgrunnlag og hjemmel for denne utleveringen/avgivelsen, foreslår departementet en særskilt bestemmelse i forskriften, se ny § 3-13. Behovet for hjemmelen forutsetter at den tekniske sammenkoblingen som den maskinelle innrapporteringen innebærer, anses å utgjøre en avgivelse av opplysninger, og hjemmelen er begrenset til selve registreringsprosessen. Opplysningene skal ikke lagres i fagsystemet utover selve registreringen.

# Sammenkobling av registre over reelle rettighetshavere på europeisk nivå

## Bakgrunn og gjeldende rett

Hvitvaskingsdirektivet artikkel 30 nr. 10 og 31 nr. 9 stiller krav om at registre over reelle rettighetshavere sammenkobles på europeisk nivå. Artikkel 31a gir EU-kommisjonen hjemmel til å vedta nødvendige tekniske standarder for slik sammenkobling i form av gjennomføringsforordninger. Disse kravene om sammenkobling ble innført i femte hvitvaskingsdirektiv (direktiv (EU) 2018/843).

Det er etablert en felles løsning for registre over reelle rettighetshavere, som driftes av EU-kommisjonen via den såkalte e-Justice-portalen. Sammenkoblingsløsningen kalles «Beneficial Ownership Registers Interconnetion System» (BORIS). Løsningen krever innlogging. Per medio juni 2024 synes det kun å være seks land som er tilkoblet.[[1]](#footnote-2) Brønnøysundregistrene arbeider for å kunne koble seg på når det norske registeret over reelle rettighetshavere er etablert.

De tekniske spesifikasjonene er nedfelt i Kommisjonens gjennomføringsforordning (EU) 2021/369 (BORIS-forordningen). Forordningen er tatt inn i EØS-avtalen fra 1. august 2024. Forordningen er foreløpig ikke inkorporert i norsk rett, men lov om register over reelle rettighetshavere § 11 åpner for inkorporasjon av forordningen med sikte på sammenkobling, se Prop. 109 L (2017–2018) punkt 9.5, på s. 28.

## Nærmere om BORIS-forordningen

Forordning (EU) 2021/369 (BORIS-forordningen) inneholder regler om:

* hva den gjelder (punkt 1)
* definisjoner (punkt 2)
* forholdet til nasjonale registreringsnumre og selskapsregistreringsnumre (punkt 3)
* kommunikasjonsmetoder (punkt 4)
* kommunikasjonsprotokoller (punkt 5)
* sikkerhetsstandarder (punkt 6)
* informasjonen som skal utveksles under BORIS (punkt 7)
* meldingsstruktur (punkt 8)
* informasjon for plattformens funksjonalitet (punkt 8)
* metoden for operasjonen av systemet og informasjonsteknologitjenestene som tilbys av plattformen (punkt 10)
* søkekriterier (punkt 11)
* betalingsmodaliteter og registrering på internett (punkt 12)
* krav til tjenestens tilgjengelighet (punkt 13)
* transkripsjon og translitterasjon (punkt 14)

## Departementets vurdering

Forordningen inneholder ikke nasjonale valg av betydning. Forordningen må for øvrig gjennomføres som den er, jf. EØS-avtalen artikkel 7. Departementet foreslår at forordningen inntas i forskrift til lov om register over reelle rettighetshavere § 11, se forslag til forskriften § 3-12. I tillegg foreslår departementet å presisere at Brønnøysundregistrene har plikt til å avgi opplysninger i samsvar med forordningen, se forslag til ny § 3-12 annet punktum.

# Innfasing av registreringsplikten

Departementet viser til at det er bestemt at resterende bestemmelser i lov om register over reelle rettighetshavere settes i kraft 1. oktober 2024. Fra samme dato etableres registeret, og det blir mulig for registreringspliktige å registrere opplysninger. For å legge til rette for at registreringspliktige får nødvendig tid til å innrette seg og fordele belastningen på registreringsløsningen mv., foreslår departementet at endelig frist for registrering settes til 31. juli 2025. Det gir en innfasingsperiode på ti måneder, og fristen faller dessuten sammen med fristen for å levere årsregnskap til Regnskapsregisteret, se forslag til overgangsregler i forskriften § 5-2. Lovteknisk foreslås det at bestemmelsene om registreringsplikt mv. trer i kraft 1. oktober 2024, mens regelen om utmåling av tvangsmulkt og registerførers adgang til å gi pålegg og tvangsmulkt ikke skal anvendes før etter 31. juli 2025.

# Korrigering av inkurier

Departementet har i arbeidet med forskriftsendringene avdekket en inkurie i § 3-4, der ordet «er» har falt ut av første ledd tredje punktum. I tillegg henvises det samme sted til «grunnlagene», mens det i stedet skulle vært referert til «posisjonene». Departementet foreslår å føye til ordet «er» i setningen og bytte ut ordet «grunnlagene» med «posisjonene», se forslag til endring av forskriften § 3-4 i punkt 9.

I tillegg foreslår departementet at bruken av ordet «nasjonalitet» i forskriften § 3-9 tredje og fjerde ledd byttes ut med «statsborgerskap», som er begrepet som er brukt i lov om register over reelle rettighetshavere § 4 annet ledd bokstav d. Det er ikke ment å være noen forskjell her, og for å avskjære eventuell tvil bør forskriften endres.

# Økonomiske og administrative konsekvenser

Forslagene i høringsnotatet vil ha enkelte konsekvenser for Brønnøysundregistrene, ved at tekniske løsninger må oppdateres og tilpasses nye regler for tilgang til registeret. Brønnøysundregistrene må dessuten administrere forespørsler om tilgang til registeret. Som det fremgår over i punkt 2.3, har departementet lagt vekt på å foreslå løsninger som medfører begrensede administrative byrder.

Muligheten for maskinell innrapportering antas å kunne medføre forenklinger for registreringspliktige, særlig i forbindelse med registrering av endringer i opplysninger om reelle rettighetshavere.

Tilkobling til BORIS vil gjøre tilgangen til opplysninger om reelle rettighetshavere vesentlig enklere i EU/EØS. Det vil kreve arbeid i Brønnøysundregistrene å legge til rette for slik tilkobling.

# Utkast til forskriftsendringer

Forskrift [dato] om endring av forskrift 21. juni 2021 nr. 2056 til lov om register over reelle rettighetshavere (innsyn mv.)

I forskrift 21. juni 2021 nr. 2056 til lov om register over reelle rettighetshavere gjøres følgende endringer:

§ 3-4 første ledd tredje punktum skal lyde:

Der en persons eierskap og stemmerettigheter er identisk, er det ikke nødvendig å registrere begge *posisjonene*.

§ 3-9 annet ledd skal lyde:

Offentlige myndigheter nevnt i § 3-11 og rapporteringspliktige etter hvitvaskingsloven § 4 *~~første ledd bokstav a, b, c, e, g, h til k, n og o~~* skal ha tilgang til fødsels- og d-nummer.

§ 3-9 tredje ledd første punktum skal lyde:

Med unntak av opplysninger om posisjonen den fysiske personen innehar, bostedsland, statsborgerskap ~~nasjonalitet~~ og fødselsår, skal det ikke gis tilgang til opplysninger om mindreårige.

§ 3-9 fjerde ledd fjerde punktum skal lyde:

Unntak fra tilgang til opplysninger omfatter ikke opplysninger om posisjonen den fysiske personen innehar, bostedsland, statsborgerskap ~~nasjonalitet~~ og fødselsår, og det skal fremgå av registeret at opplysninger er unntatt.

§ 3-9 femte ledd skal lyde:

(5) Unntaket fra tilgang i tredje og fjerde ledd gjelder likevel ikke for offentlige myndigheter *som nevnt i § 3-11 første ledd* og rapporteringspliktige *etter hvitvaskingsloven §* 4 *første ledd bokstav a, b, c, e, g, h til k, n og o ~~nevnt i annet ledd~~.*

§ 3-10 tredje ledd skal lyde:

Opplysninger om at det er meldt fra, skal være tilgjengelige ~~for enhver~~ når meldingen ikke er fulgt opp innen fristen i fjerde ledd. Tilgangen skal gjelde selve meldingen, ~~hvem som har meldt fra,~~ tidspunktet for meldingen og opplysninger om påståtte reelle rettighetshavere *~~skal bare være tilgjengelige for offentlige myndigheter og rapporteringspliktige~~*. Tilgang til opplysninger om hvem som har meldt fra, skal bare gis til offentlige myndigheter *nevnt i § 3‑11 første ledd*, i tillegg til registreringspliktig. Når meldingen er blitt fulgt opp, skal opplysninger om at det er meldt fra ikke lenger være tilgjengelige for andre enn offentlige myndigheter som nevnt i § 3-11 første ledd.

§ 3-11 skal lyde:

§ 3-11 *Aktører som skal ha tilgang til registeret* ~~Offentlige myndigheter omfattet av §§ 3-9 og 3-10~~

(1) Følgende offentlige myndigheter er omfattet av reglene i lov om register over reelle rettighetshavere § 11 og forskriften her § 3-9 og § 3-10 om tilgangen til registeret mv.:

a. Politi- og påtalemyndighet.

b. Enheten for finansiell etterretning ansvarlig for å motta opplysninger om mistenkelige forhold etter hvitvaskingsloven § 26.

c. Skattemyndigheter.

d. Tilsynsmyndigheter for rapporteringspliktige etter hvitvaskingsregelverket.

e. Andre myndigheter med ansvar for å etterforske og påtale hvitvasking, primærforbrytelser og terrorfinansiering.

f. Andre myndigheter med ansvar for sporing, båndlegging og inndragning av utbytte.

g. Sikkerhetsmyndigheten.

h. Tilsynsmyndighet for stiftelser.

(2) Medier som skal ha tilgang til register over reelle rettighetshavere, er medier omfattet av medieansvarsloven § 2.

(3) Sivilsamfunnsorganisasjoner som skal ha tilgang til register over reelle rettighetshavere, er ideelle organisasjoner som har som formål å arbeide med forebyggelse og bekjempelse av misbruk av selskapsstrukturer.

(4) Høyere utdanningsinstitusjoner som skal ha tilgang til register over reelle rettighetshavere, er institusjoner omfattet av universitets- og høyskoleloven § 1-2.

(5) Tilgang til registeret forutsetter at de tilgangsberettigede tilpasser seg registerførers tekniske løsninger og at tilgangsberettigelsen kan verifiseres. Tilgang for andre enn offentlige myndigheter kan ikke innebære uttrekk fra registeret eller søkbarhet på fysisk person.

Ny § 3-12 skal lyde:

§ 3-12 Inkorporasjon av forordning (EU) 2021/369 (BORIS-forordningen) for sammenkobling av registre over reelle rettighetshavere på europeisk nivå

EØS-avtalen vedlegg IX nr. (forordning (EU) 2021/369 av 1. mars 2021 om fastsettelse av de tekniske spesifikasjonene og framgangsmåtene som kreves for systemet for sammenkobling av sentrale registre omhandlet i europaparlaments- og rådsdirektiv (EU) 2015/849) gjelder som forskrift med de tilpasninger som følger av vedlegg IX, protokoll 1 til avtalen og avtalen for øvrig. Registerfører skal avgi registrerte opplysninger i samsvar med første punktum.

Ny § 3-13 skal lyde:

§ 3-13 Avgivelse av opplysninger i forbindelse med maskinell innrapportering

Dersom det er nødvendig for å legge til rette for registrering av opplysninger gjennom fagsystem, kan registerfører avgi registrerte opplysninger til fagsystemet. Avgivelsen skal kun skje i forbindelse med registrering av opplysninger og kan ikke lagres utover registreringsprosessen eller brukes på annen måte av fagsystemet.

§ 5-2 skal lyde:

§ 5-2 Ikrafttredelse og overgangsregler

Forskriften kapittel 1 og 2 og § 4-1 første punktum trer i kraft 1. november 2021. Forskriften kapittel 3 og § 4 annet punktum trer i kraft 1. oktober 2024. Forskriften § 5-1 trer i kraft 31. juli 2025. Registerfører skal ikke følge opp manglende etterlevelse av registreringsplikten med pålegg og tvangsmulkt før etter 31. juli 2025. ~~Øvrige deler av forskriften trer i kraft når departementet bestemmer.~~

1. Belgia, Tyskland, Hellas, Latvia, Østerrike og Finland. [↑](#footnote-ref-2)